Úradný vestník L 107 , 30/04/1996 S. 0010 - 0011



Rozhodnutie Komisie z 3. apríla 1996 o uvedení na trh geneticky modifikovanej sóje (Glycine max L.) so zvýšenou odolnosťou voči herbicídu glyfosát v súlade so smernicou Rady 90/220/EHS (Text s významom pre EHP) (96/281/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/220/EHS z 23. apríla 1990 o zámernom uvoľnení geneticky modifikovaných organizmov do životného prostredia [1], zmenenú a doplnenú smernicou Komisie 94/15/ES [2], najmä na článok 13, keďže v súlade s článkami 10 až 18 smernice 90/220/EHS existuje postup spoločenstva, ktorý umožňuje príslušnému orgánu členského štátu dať súhlas s uvedením produktov pozostávajúcich z geneticky modifikovaných organizmov na trh; keďže ohlásenie týkajúce sa uvedenia takého produktu na trh bolo predložené príslušným orgánom členského štátu (Spojeného kráľovstva); keďže príslušné orgány Spojeného kráľovstva následne postúpili príslušné dokumenty Komisii s priaznivým stanoviskom; keďže príslušné orgány iných členských štátov podali proti uvedeným dokumentom námietky; keďže preto v súlade s článkom 13 ods. 3 smernice 90/220/EHS je Komisia povinná rozhodnúť v súlade s postupom uvedeným v článku 21 uvedenej smernice; keďže bolo ohlásené uvedenie produktu na trh s cieľom manipulovať s ním v životnom prostredí počas dovozu a pred a počas uskladnenia a spracovania na životaneschopné frakcie sóje, a nie s cieľom siať; keďže Komisia preverila všetky námietky podané v pôsobnosti smernice 90/220/EHS a informácie predložené v dokumentoch, dospela k týmto záverom: - neexistuje príčina domnievať sa, že zavedenie génov kódovaných na navodenie odolnosti voči herbicídu glyfosát a peptidu pre tranzit chloroplastu do sóje bude mať nejaké nepriaznivé účinky na ľudské zdravie alebo životné prostredie, - neexistujú žiadne bezpečnostné dôvody, ktoré by oprávňovali segregáciu produktu od iných sójových kultúr, - neexistujú žiadne bezpečnostné dôvody, pre ktoré by bolo potrebné označenie produktu, že bol získaný genetickou manipuláciou; keďže články 11 ods. 6 a 16 ods. 1 smernice 90/220/EHS ustanovujú doplňujúce záruky, ak sa objaví nová informácia o rizikách, ktoré produkt môže spôsobovať; keďže toto rozhodnutie v súlade s právnymi predpismi spoločenstva nevylučuje použitie ustanovení členských štátov o bezpečnosti potravín pre ľudí alebo krmív pre zvieratá, pokiaľ sa tieto ustanovenia nevzťahujú menovite na genetickú modifikáciu produktu alebo jeho zložiek; keďže ustanovenia uvedené v tomto rozhodnutí sú v súlade so stanoviskom výboru, ktorý bol zriadený podľa článku 21 smernice 90/220/EHS, PRIJALA TOTO ROZHODNUTIE: Článok 1 1. Bez toho, aby boli dotknuté iné právne predpisy spoločenstva a podľa podmienok ustanovených v odsekoch 2 a 3, môže byť príslušnými orgánmi Spojeného kráľovstva udelený súhlas s uvedením tohto produktu na trh, ohláseného spoločnosťou Monsanto Europe (ref. C/UK/94/M3/1) podľa článku 13 smernice 90/220/EHS. Produkt obsahuje sójové bôby vypestované zo sóje (Glycine max L. cv A5403), línia (40–3–2), do ktorej boli vložené tieto sekvencie: - jediná kópia génu kódovaného na navodenie odolnosti voči herbicídu glyfosát, syntáza CP4 5 enolpyruvylshikimate-3-fosfát (CP4 EPSPS) z Agrobacterium sp. kmeň CP4 a kódovaná sekvencia peptidu pre tranzit chloroplastu (CTP) z Petunia hybrida s promótorom P-E35S z mozaikového vírusu karfiolu a terminátor génu syntázy nopalínu z Agrobacterium tumefaciens. 2. Súhlas sa vzťahuje na všetkých potomkov vypestovaných z krížencov produktu s akýmikoľvek tradične vypestovanými líniami sóje fazuľovej. 3. Súhlas sa vzťahuje na tieto použitia produktu: narábanie s ním v životnom prostredí počas dovozu a pred a počas uskladnenia a spracovania na životaneschopné produkty. Článok 2 Toto rozhodnutie je adresované členským štátom. V Bruseli 3. apríla 1996 Za Komisiu Ritt Bjerregaard členka Komisie [1] Ú. v. ES L 117, 8.5.1990, s. 15. [2] Ú. v. ES L 103, 22.4.1994, s. 20. --------------------------------------------------